Document ID: 32010R0914

NARIADENIE KOMISIE (EÚ) č. 914/2010
z 12. októbra 2010,
ktorým sa mení a dopĺňa príloha k nariadeniu (EÚ) č. 37/2010 o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu v súvislosti s látkou nátrium-salicylát
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (1), a najmä na jeho článok 14 v spojení s článkom 17,
so zreteľom na stanovisko Európskej agentúry pre lieky sformulované Výborom pre lieky na veterinárne použitie,
keďže:
(1)
Maximálny limit rezíduí (MRL) farmakologicky účinných látok určených na použitie vo veterinárnych liekoch pre zvieratá chované na produkciu potravín alebo v biocídnych výrobkoch používaných v chovoch zvierat v Európskej únii by sa mal stanoviť v súlade s nariadením (ES) č. 470/2009.
(2)
Farmakologicky účinné látky a ich klasifikácia, pokiaľ ide o maximálne limity rezíduí v potravinách živočíšneho pôvodu, sú stanovené v prílohe k nariadeniu Komisie (EÚ) č. 37/2010 z 22. decembra 2009 o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu (2).
(3)
Nátrium-salicylát je v súčasnosti zahrnutý do tabuľky 1 v prílohe k nariadeniu (EÚ) č. 37/2010 ako povolená látka pre hovädzí dobytok a ošípané len na orálne použitie okrem zvierat, ktorých mlieko je určené na ľudskú spotrebu, a pre všetky druhy produkujúce potravu s výnimkou rýb len na lokálne použitie.
(4)
Európska agentúra pre lieky dostala žiadosť o rozšírenie terajšieho zápisu týkajúceho sa nátrium-salicylátu, ktorý sa obmedzuje na orálne použitie, o morky.
(5)
Výbor pre lieky na veterinárne použitie (ďalej len „VLVP“) určil prijateľný denný príjem nátrium-salicylátu, markerové rezíduum nátrium-salicylátu pri 0,38 mg na osobu alebo 0,0063 mg/kg telesnej hmotnosti na základe použitia a prispôsobenia údajov dostupných pre príbuznú látku acetylsalicylát.
(6)
Na základe odbúravania rezíduí nátrium-salicylátu do 24 hodín v prípade moriek ošetrených uvedenou látkou VLVP vo svojom stanovisku z 13. januára 2010 odporúča predbežné maximálne limity rezíduí, pokiaľ ide o svalovinu, kožu, tuk, pečeň a obličky moriek. Uvedené predbežné maximálne limity rezíduí predstavujú 96 % maximálneho denného príjmu rezíduí obsiahnutých v potravinách získaných z moriek.
(7)
Keďže údaje o odbúravaní nátrium-salicylátu vo vajciach nie sú k dispozícii, VLVP nemohol vyhodnotiť bezpečnosť látky vo vajciach. Nátrium-salicylát by sa preto nemal používať v prípade zvierat produkujúcich vajcia na ľudskú spotrebu.
(8)
Zápis týkajúci sa nátrium-salicylátu v tabuľke 1 v prílohe k rozhodnutiu (EÚ) č. 37/2010 by sa preto mal zmeniť tak, aby obsahoval odporúčané predbežné maximálne limity rezíduí týkajúce sa nátrium-salicylátu v prípade moriek a aby sa z neho vylúčilo používanie uvedenej látky v prípade zvierat produkujúcich vajcia na ľudskú spotrebu. Predbežný maximálny limit rezíduí pre nátrium-salicylát stanovený v uvedenej tabuľke by sa mal prestať uplatňovať 1. januára 2015.
(9)
Je vhodné stanoviť primerané obdobie, počas ktorého by príslušné zainteresované subjekty mohli prijať opatrenia, ktoré môžu byť potrebné na dodržanie nových maximálnych limitov rezíduí.
(10)
Opatrenia ustanovené v tomto nariadení sú v súlade so stanoviskom Stáleho výboru pre lieky na veterinárne použitie,
PRIJALA TOTO NARIADENIE:
Článok 1
Príloha k nariadeniu (EÚ) č. 37/2010 sa mení a dopĺňa podľa prílohy k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 12. decembra 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. októbra 2010

Labels: 17
0
3
6
15